清都行
作者：呂本中
朝代：宋

paragraphs: 我昔謁帝白玉墀，獨駕翠虬驂赤螭。
御風而行過日圍，遂登清都游太微。
廣殿上建明月旗，綴以列宿懸雙蜺。
帝顧而歎憐其癡，寸田不治來何遲。
我拜稽首心自疑，世俗逼隘臣所知。
黜慢之故還無期，後有美人雲霧衣。
玉坐交映生光輝，不必翠被緣珠璣。
祕文玉簡手自持，見我而笑揚蛾眉。
問我此去来何時，握手贈吾藍田芝。
汝生甚良學則宜，無自輕厭令神馳。
一来人間今幾時，恍如夢覺不可追。
骨肉腥穢顔忸怩，北風吹寒霜露微。
想視倒景凌空飛，却從帝居尋玉妃，爲汝更賦無言詩。